Eron sharqida yirik diversiyani rejalashtirgan 40 nafar terrorchi hibsga olindi

Eron sharqida yirik diversiya tashkillashtirishni rejalashtirib kelgan terrorchilar guruhi zararsizlantirildi. Bu haqda, mamlakat ichki ishlar vaziri Abdulrizo Rahmoniy Fazliyning bayonotiga asoslanib, “TASS” xabar bermoqda.

“Ikki kun muqaddam 40 metr uzunlikdagi, 20 metr chuqurlikdagi yer osti tunneli aniqlandi. Uni qazib ochgan terrorchilar kuchli portlash uyushtirishni rejalashtirgan ekan. 40 kishi qo‘lga olindi”, — dedi u Tehronda o‘tkazilgan matbuot anjumanida.
Tunnel Seiston va Bilujiston viloyatining Xash shahrida aniqlangani ma’lum. U xususiy uy yerto‘lasidan boshlanib, ikki tarmoqqa bo‘lingan — bitta tarmoq harbiylarga, ikkinchisi esa xavfsizlik xizmatlariga tegishli obyektlarning ostiga borgan. Terrorchilar ushbu obyektlarni portlatib yuborishni rejalashtirgani aytilmoqda.